Da deres 16 år gamle sønn ble mobbet vekk fra skolen, klaget hun på rektor og flere ansatte. Nå har hun fått svaret fra skolen, og reagerer kraftig på at rektor selv har behandlet saken, skriver Nordlys.

- Det kan ikke være rektors oppgave å behandle en slik sak når hun selv er delaktig i saken, sier moren og stefaren.

LES OGSÅ: Sønnen (16) måtte rømme byen etter rykteflom

Anmeldt

Etter at grove rykter om sønnen oppsto for et par uker siden, visste han ikke annet råd enn å flykte byen. Moren og stefaren sitter igjen med en følelse av at sønnen ikke ble trodd av verken rektor, lærere eller miljøterapeuter.

- Vi forlanger at rektor og de ansatte skal ta sin hatt og gå etter dette. Nå føler jeg at hun har vært delaktig i mobbingen av sønnen min, og det blir ikke riktig at hun skal behandle saken selv, sier kvinnen.

Hun mener fylkesmannen må ta tak i saken.

- Dette er klaget inn til Fylkesmannen i Troms, og vi har levert anmeldelse av flere involverte personer. Vi føler det blir mest naturlig at de ansatte ved skolen sier opp jobbe sin.

Foreldrene har anmeldt rektor, og tre andre ansatte til politiet. I tillegg er eleven som framsatte ryktene også politianmeldt.

Sådde tvil

I konklusjonen fra rektor skriver hun at den 16 år gamle gutten ble utsatt for krenkende ord på skolen. Rektor innrømmer at han ikke har hatt et tilfredsstillende arbeidsmiljø i tråd med opplæringsloven. Rektor skriver videre at elevene som var involvert i mobbingen av gutten vil bli fulgt opp.

- Men dette hjelper ikke gutten min som måtte gå så langt som å rømme byen. Ikke har han fått ei eneste unnskyldning fra skolen etter påstandene de kom med.

Rektor og andre ansatte skal ha sådd tvil om elevens versjon av mobbingen mot han. De skal også ha beskyldt han for å ha røyket hasj, og misbrukt alkohol.

Les også disse mobbesakene:



Ber rektor gå

En av miljøterapeutene ved skolen skal ha fortalt rektor at han observerte gutten sterkt beruset om bord på en buss i Harstad. Alt dette har foreldrene til gutten fått tilbakevist. Det er tatt blodprøver for å avkrefte bruken av hasj, og vitner har avkreftet at han var full på bussen.

- Sønnen min skal ha et fullverdig liv etter dette, og det føler jeg ikke at skolen sørger for. Greit han har forlatt byen, men nå virker det som om rektor forsøker å legge lokk på saken, og fraskrive seg alt ansvar.

Moren har sverget på at hun ikke vil gi seg med denne saken før rektor sier opp sin stilling.

- De kunne i det minste ha invitert han til Harstad for å be han om unnskyldning. Rektor skal bare få tro at hun har fått saken ut av verden, men slik er det ikke. Vi kommer til å gå så langt som å sette i gang en underskriftskampanje for å få de fjernet.

Hun mener noen må stilles til ansvar for det som har skjedd med sønnen de siste ukene.

- Noen skal få stå til ansvar for dette. Vi vil at andre foreldre skal forstå hva som skjer i ungdomsmiljøene og på skolene, slik at mobbing kan bli tatt på alvor i større grad.

Prosedyrer

Assisterende rådmann Henry Andersen i Harstad kommune sier til Nordlys at de følger vanlige prosedyrer.

- Jeg kan ikke kommentere omstendighetene rundt denne saken, annet enn at vi følger kommunens egne prosedyrer, sier Andersen.

Rektor ved den aktuelle skolen uttaler det samme som i forrige sak, at hun må forholde seg til taushetsplikten.

- Det jeg kan si noe om er hva vi som skole gjør i saker der elevene våre utsettes for krenkende ord og handlinger. Opplæringsloven § 9a-3 regulerer når og hvordan skolen skal opptre i slike situasjoner.